NUSA ปรับโครงสร้างสู่ “โฮลดิ้ง คอมพานี” ลุยทรานส์ฟอร์มธุรกิจ ปั๊มรายได้ Q2 โต 1.3 พันลบ.
NUSA ปรับโครงสร้าง “โฮลดิ้ง คอมพานี” ลุยทรานส์ฟอร์มมุ่งเน้นสู่ธุรกิจศักยภาพในการสร้างเสริมกำไรของบริษัทในอตราสูง ได้แก่ 1.ธุรกิจเวลเนส 2.ธุรกิจด้านเกษตรอุตสาหกรรม 3.ธุรกิจพลังงาน 4.ธุรกิจเทคโนโลยีและแพลตฟอร์ม และ 5.ธุรกิจพัฒนาอสังหาริมทรัพย์ ตั้งเป้ารายได้กว่า 1,300 ลบ.ในไตรมาส 2/65
28 ม.ค. 2565

นายวิษณุ เทพเจริญ ประธานเจ้าหน้าที่บริหาร  บริษัท ณุศาศิริ จำกัด (มหาชน)  หรือ NUSA เปิดเผยว่า “ในโอกาสฉลองครบรอบ 25 ปี บริษัทเตรียมปรับโครงสร้างเป็น “โฮลดิ้ง คอมพานี” (Holding Company) ภายในปี 2565 นี้โดยจะ ทรานส์ฟอร์มมุ่งเน้นสู่ธุรกิจที่มีศักยภาพในการสร้างกำไรของบริษัทในอัตราสูง ประกอบด้วย 1.ธุรกิจเวลเนส ( Wellness)  2.ธุรกิจด้านเกษตรอุตสาหกรรม (Agriculture-Industry)  3.ธุรกิจพลังงาน (Energy)  4.ธุรกิจเทคโนโลยีและแพลตฟอร์ม (Technology &amp; Platform) และ 5.ธุรกิจพัฒนาอสังหาริมทรัพย์ (Real Estate) ที่สนับสนุนธุรกิจเวลเนสได้อย่างมีศักยภาพ
โดยบริษัทจะทยอยจำหน่ายแลนด์แบงค์ในธุรกิจพัฒนาอสังหาริมทรัพย์ที่มูลค่ารวมกว่า 1 หมื่นล้านบาทออกไปภายในปี 2565 นี้ โดยปัจจุบันได้พิจารณาขายหุ้นใน “เลเจนด์ สยาม พัทยา” (Legend Siam Pattaya) ออกไปบางส่วน และในเบื้องต้นคาดว่าจะมีรายได้ประมาณ 1,300 ล้านบาท ที่สามารถรับรู้รายได้เข้ามาภายในไตรมาส 2/2565 นี้  และบริษัทจะมุ่งเน้นลงทุนในธุรกิจ ‘Medical Technology’ เพื่อพัฒนาผลิตภัณฑ์ด้านสุขภาพและบริการทางการแพทย์ครบวงจร พร้อมกันนี้บริษัทยังตั้งใจพัฒนาเทคโนโลยีปัญญาประดิษฐ์ (AI) แพลตฟอร์มออนไลน์ เพื่องานวิจัยและเก็บข้อมูลด้านสุขภาพของคนไทย ในชื่อ “หมอฮัลโหล” (MORHELLO) เป็นแพลตฟอร์มเพื่อสุขภาพและการแพทย์ที่ผู้บริโภคจะได้รับคำปรึกษาจากแพทย์ผู้เชี่ยวชาญ ผ่านหน้าจอสมาร์ทโฟน หรืออุปกรณ์ IT หลากหลาย
ทั้งนี้ บริษัทได้ทุ่มศึกษา ค้นคว้า และวิจัย มากว่า 5 ปี โดยร่วมลงทุนกับนักลงทุนชาวจีนในการทดลองปลูกพืชกัญชงหลากหลายสายพันธุ์ จนได้สายพันธุ์ที่สามารถให้สารสกัด CBD ในปริมาณสูง ควบคู่กับการเตรียมความพร้อมเข้าสู่ธุรกิจกัญชงครบวงจรตั้งแต่ ต้นน้ำจนถึงปลายน้ำ โดยปัจจุบันบริษัทได้มีใบอนุญาตนำเข้าเมล็ดพันธ์กัญชงสายพันธุ์คุณภาพ ใบอนุญาตปลูกพืชกัญชงบนพื้นที่กว่า 60 ไร่  และอยู่ระหว่างขอใบอนุญาตโรงงานสกัดสารสำคัญจากพืชกัญชง โดยคาดว่าจะสามารถสกัดสารและจำหน่ายเป็นผลิตภัณฑ์ได้ภายในปี 2565 นี้
ในขณะนี้ บริษัทเริ่มศึกษาและมองหาพันธมิตรทางธุรกิจเพื่อลงทุนในธุรกิจด้านสุขภาพอย่างจริงจังทั้ง จีน ญี่ปุ่น อเมริกา และเยอรมัน ตั้งแต่ปี 2562 รวมถึงได้ศึกษาและทดลองปลูกพืชกัญชงตั้งแต่ปี 2563 เพื่อหาสายพันธุ์ที่ให้สาร CBD ในปริมาณสูง ปัจจุบันบริษัทได้รับใบอนุญาตปลูกพืชกัญชงกว่า 60 ไร่ รวมถึงได้ก่อสร้างอาคาร และนำเข้าเครื่องสกัดเข้ามาเรียบร้อยแล้ว พร้อมที่จะติดตั้ง ควบคู่กับการยื่นขอใบอนุญาตโรงงานสกัดสารจากสำนักงานคณะกรรมการอาหารและยา (อย.) คาดว่าจะได้รับภายในเดือนกุมภาพันธ์นี้
นอกจากนี้ยังปรับให้ เลเจนด์ สยาม พัทยา เป็นเมืองมหัศจรรย์กัญชา โดยสถานที่นี้จะเป็นแหล่งผลิตโดยเริ่มจากการปลูกจากเมล็ดพันธุ์ตลอดจนถึงสกัดและพัฒนาผลิตภัณฑ์และจำหน่าย จัดสร้างพิพิธภัณฑ์กัญชา ให้ที่นี่เป็นทั้งแหล่งท่องเที่ยว แหล่งเรียนรู้และแหล่งช้อปปิ้งผลิตภัณฑ์กัญชงกัญชาที่ใหญ่ที่สุดในเอเชีย โดยเรื่องนี้ทางบริษัทไม่ได้แค่ริเริ่ม แต่ได้ดำเนินการรวมถึงทำการตลาดไว้ทั่วโลกเป็นที่เรียบร้อยเรียบร้อย
“สำหรับการเข้าซื้อหุ้นสามัญของบริษัท วินด์ เอนเนอร์ยี่ โฮลดิ้ง จำกัด (มหาชน) หรือ WEH ด้วยการออกหุ้นสามัญเพิ่มทุน (PP) ของบริษัทนั้น เนื่องจากบริษัทมีความสนใจในธุรกิจพลังงานอย่างจริงจัง โดยได้เรียนเชิญผู้มีคุณวุฒิ และมีความเชี่ยวชาญในธุรกิจพลังงานเข้ามาร่วมเป็นคณะกรรมการบริษัทถึง 2 ท่าน คือ  คุณมานพ ถนอมกิตติ ประธานกรรมการตรวจสอบ บริษัท อาร์ เอส เอส 2016 จำกัด และคุณไพไรจน์  ศิริรัตน์  ประธานเจ้าหน้าที่บริหาร บริษัท อาร์ เอส เอส 2016 จำกัด  ทั้งนี้บริษัทมีความสนใจธุรกิจที่มี P/E สูง ซึ่งธุรกิจพลังงานเป็น 1 ในธุรกิจที่ตอบโจทย์ดังกล่าว และ WEH ก็เป็นบริษัทที่มีกำไรจากการดำเนินงานอยู่แล้ว การเข้าซื้อหุ้น WEH เข้ามาในครั้งนี้ก็สามารถรับรู้รายได้ได้ทันที ” นายวิษณุ กล่าวทิ้งท้ายประเด็นการจะเข้าไปลงทุนในธุรกิจด้านพลังงานทางเลือก
“ตลอดปี 2564 ที่ผ่านมา บริษัทได้ศึกษาแนวทางการดำเนินธุรกิจเวลเนส บริษัทมีรายได้จากธุรกิจเวลเนสนี้ประมาณ  800 ล้านบาท ภายในระยะเวลา 3-4 เดือน ส่งผลให้บริษัทได้รับความสนใจ ติดต่อขอทราบกลยุทธ์ และแนวทางการพัฒนาธุรกิจจากผู้บริหารบริษัทหลักทรัพย์จัดการกองทุน (บลจ.) กว่า 7-8 ราย และตัดสินใจทยอยเข้าลงทุนในหุ้นของบริษัทมาอย่างต่อเนื่องตั้งแต่ไตรมาส 4/2564 ที่ผ่านมา  ดังนั้นในปี 2565 นี้จึงตั้งเป้ารายได้จากธุรกิจเวลเนส ประมาณ 1,300 ล้านบาท เพิ่มขึ้น 62.5% เมื่อเทียบจากปีที่แล้ว โดยจะเป็นรายได้จากการจำหน่ายอุปกรณ์ทางการแพทย์และเวชภัณฑ์ ผลิตภัณฑ์ต่างๆ ที่ผลิตจากสารสกัดธรรมชาติ 100% โดยมีพันธมิตรจากเยอรมันเป็นผู้วิจัยและพัฒนาสูตรต่าง ๆ และมีการจำหน่าย ATK เพื่อคนไทยในราคามิตรภาพ” นางศิริญา เทพเจริญ รองประธานเจ้าหน้าที่บริหารสายงานการตลาด บริษัท ณุศาศิริ จำกัด (มหาชน) และ กรรมการบริหาร บริษัท เวิล์ด เมดิคอล อัลไลแอนซ์ ประเทศไทย จำกัด หรือ WMA กล่าว
สำหรับปี 2565 นี้ทางบริษัทจะยังมีสัดส่วนรายได้จากธุรกิจพัฒนาอสังหาริมทรัพย์ประมาณ 51% ของรายได้รวมทั้งปี เนื่องจากบริษัทจะทยอยรับรู้รายได้จากการขายทรัพย์สินในธุรกิจพัฒนาอสังหาริมทรัพย์เข้ามาอย่างต่อเนื่อง และนำเงินเข้าลงทุนในธุรกิจที่มี P/E สูงกว่า เบื้องต้นคาดว่าจะเริ่มมีรายได้จากธุรกิจอื่นๆ เข้ามาอย่างต่อเนื่อง และจะมีสัดส่วนสูงกว่าธุรกิจพัฒนาอสังหาริมทรัพย์ภายในปี 2566 เป็นต้นไป จากนั้นก็จะย้ายหมวดการดำเนินธุรกิจ
โดยการดำเนินงานแต่ละกลุ่มธุรกิจจะจัดตั้งบริษัทลูกขึ้นมารับผิดชอบ มีการกำหนดเป้าหมายการดำเนินงานที่ชัดเจน โดยมีแผนที่จะนำบริษัทลูกเข้าจดทะเบียนในตลาดหลักทรัพย์ (Spin-off) ดังนั้น เราคาดว่าจะปรับโครงสร้างภายในองค์กรเสร็จประมาณปลายเดือนกุมภาพันธ์นี้ จากนั้นจะเดินสาย “โรดโชว์” อย่างเป็นทางการ เพื่อตอกย้ำศักยภาพการเติบโตที่แข็งแกร่งของบริษัท รายได้ที่จะเข้ามาจากกลุ่มธุรกิจ องค์ความรู้-ประสบการณ์-ความเชี่ยวชาญของพันธมิตรที่สร้างการยอมรับจากลูกค้าทั่วโลก และช่องทางการขายผ่านแพลตฟอร์ม ที่ช่วยให้ผลิตภัณฑ์ของบริษัทเข้าถึงลูกค้ากลุ่มเป้าหมายได้ทั่วโลก